Document ID: 32015R0329

REGOLAMENT TA' IMPLIMENTAZZJONI TAL-KUMMISSJONI (UE) 2015/329
tat-2 ta' Marzu 2015
li jidderoga mid-dispożizzjonijiet tal-Unjoni dwar is-saħħa tal-annimali u s-saħħa pubblika fir-rigward tal-introduzzjoni fl-Unjoni Ewropea ta' ikel ta' oriġini mill-annimali destinat għall-Expo Milano 2015 f'Milan (l-Italja)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari t-tielet inċiż tal-Artikolu 8(5), l-Artikolu 9(2)(b) u l-Artikolu 9(4) tagħha,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (2), u b'mod partikolari t-tieni paragrafu tal-Artikolu 9 tiegħu,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (3), u b'mod partikolari r-raba' subparagrafu tal-Artikolu 29(1) tagħha,
Billi:
(1)
L-Italja se tkun qed tilqa' il-fiera universali msejħa “EXPO Milano 2015” li se ssir f'Milan mill-1 ta' Mejju sal-31 ta' Ottubru 2015. It-tema ċentrali ta' din il-fiera hija “Nitimgħu lill-pjaneta - Enerġija għall-ħajja”. Huwa ppjanat li se jieħdu sehem madwar 150 pajjiż fl-“EXPO Milano 2015” u, skont it-tema, huwa mistenni li prodotti tal-ikel, fosthom il-prodotti li joriġinaw mill-annimali, se jkollhom jiġu introdotti fl-Unjoni minn pajjiżi terzi.
(2)
L-awtorizzazzjoni għall-esportazzjoni ta' prodotti li joriġinaw mill-annimali lejn l-Unjoni hija mogħtija lil pajjiżi terzi abbażi ta' għadd ta' rekwiżiti stabbiliti fil-leġiżlazzjoni tal-Unjoni, li jqisu t-tħassib dwar is-saħħa tal-annimali u dik pubblika. Madankollu, mhux il-pajjiżi kollha li qed jieħdu sehem fl-“EXPO Milano 2015” huma kompletament awtorizzati biex jesportaw prodotti li joriġinaw mill-annimali lejn l-Unjoni. Għaldaqstant, huwa opportun li jiġu stabbiliti ċerti derogi għar-rekwiżiti tas-saħħa għall-importazzjoni attwali sabiex tkun awtorizzata l-introduzzjoni ta' dawn il-prodotti esklussivament għall-fini tal-użu tagħhom fl-“EXPO Milano 2015”.
(3)
Fir-rigward tal-aspetti tas-saħħa tal-annimali, il-prodotti li joriġinaw mill-annimali li jagħtu lok għal riskju ta' introduzzjoni ta' mard tal-annimali fl-Unjoni, bħal-laħam frisk u l-prodotti tal-laħam, il-ħalib u l-prodotti tal-ħalib u prodotti oħra li joriġinaw mill-annimali, iridu jiġu importati fl-Unjoni biss jekk il-garanziji rilevanti kollha tas-saħħa tal-annimali stipulati fil-leġiżlazzjoni tal-Unjoni dwar l-importazzjoni jiġu sodisfatti. L-istess japplika għall-prodotti li joriġinaw mill-annimali fi tranżitu mill-Unjoni sakemm jiġu trasportati f'pajjiż terz. Biex jiġu awtorizzati l-importazzjoni jew it-tranżitu mill-Unjoni, il-prodotti li joriġinaw mill-annimali għandhom joriġinaw minn pajjiżi terzi elenkati speċifikament fil-leġiżlazzjoni dwar is-saħħa tal-annimali rilevanti għall-importazzjoni u jkunu għaddew mit-trattamenti speċifiċi stipulati fit-tali leġiżlazzjoni.
(4)
Għaldaqstant, biex jiġi protett l-istatus tas-saħħa tal-annimali tal-Unjoni, huma biss il-prodotti li joriġinaw mill-annimali li jissodisfaw ir-rekwiżiti tal-Unjoni għas-saħħa tal-annimali għall-importazzjoni jew ir-rekwiżiti ta' tranżitu li għandhom ikunu awtorizzati li jidħlu fl-Unjoni għall-fini tal-użu tagħhom fl-“EXPO Milano 2015”.
(5)
Meta wieħed iqis ir-riskji li tinvolvi l-introduzzjoni fl-Unjoni ta' prodotti li joriġinaw mill-annimali u li mhumiex konformi mar-rekwiżiti tas-saħħa pubblika tal-Unjoni u, fl-istess ħin, il-bżonn li tiġi protetta s-saħħa pubblika, huwa meħtieġ li jiġi żgurat li dawk il-prodotti jkunu konformi mar-rekwiżiti tas-saħħa pubblika tal-pajjiż terz tal-oriġini u li jkunu tajbin għall-konsum uman f'dak il-pajjiż. Dan jirriżulta fl-istess riskji li vjaġġaturi mill-Unjoni jiffaċċjaw waqt li jivvjaġġaw u li jikkunsmaw dawn il-prodotti fil-pajjiż terz rilevanti. Barra minn hekk, l-awtoritajiet kompetenti Taljani taw garanziji maħsuba biex jiġi evitat li r-riskji msemmija hawn fuq jistgħu jaffettwaw b'mod negattiv is-saħħa tal-bniedem fl-Unjoni.
(6)
Għaldaqstant, l-awtoritajiet Taljani għandhom jiżguraw li l-ebda wieħed mill-prodotti mhux konformi ma jiġi kkunsmat u mqiegħed fis-suq barra l-“EXPO Milano 2015”.
(7)
Meta jitqiesu r-riskji importanti għas-saħħa pubblika marbuta ma' molluski bivalvi, l-introduzzjoni fl-Unjoni ta' molluski bivalvi f'kull forma destinati għall-“EXPO Milano 2015” għandha tkun permessa biss jekk dawk il-prodotti jissodisfaw ir-rekwiżiti tas-saħħa pubblika għall-importazzjoni stabbiliti fil-leġiżlazzjoni rilevanti tal-Unjoni. Għal din ir-raġuni, dawn il-prodotti għandhom jiġu eżentati mill-kamp ta' applikazzjoni ta' dan ir-Regolament.
(8)
Meta jitqiesu r-riskji għas-saħħa pubblika u tal-annimali rrappreżentati minn prodotti li joriġinaw mill-annimali minn pajjiżi terzi li għalihom ġew jew se jiġu adottati miżuri ta' protezzjoni jew ta' ħarsien speċjali minħabba t-tħassib dwar is-saħħa pubblika u tal-annimali f'konformità mal-Artikolu 22 tad-Direttiva tal-Kunsill 97/78/KE (4), huwa xieraq li dawk il-prodotti jiġu eżentati mill-kamp ta' applikazzjoni ta' dan ir-Regolament.
(9)
Sabiex jitnaqqsu r-riskji marbuta mal-introduzzjoni fl-Unjoni ta' prodotti li joriġinaw mill-annimali, li ma jissodisfawx kull rekwiżit tas-saħħa pubblika u tal-annimali tal-Unjoni, dawk il-prodotti għandhom ikunu soġġetti għal miżuri stretti ta' kontroll u jkunu traċċabbli fl-istadji kollha ta' trasport, ħżin, twassil u rimi tal-fdal tagħhom jew skart u jintużaw biss għall-finjiet tal- “EXPO Milano 2015”, u b'hekk tkun imwaqqfa l-kummerċjalizzazzjoni tagħhom fl-Unjoni.
(10)
Biex jippermettu li dawk il-prodotti jkunu jistgħu jidħlu fl-Unjoni u fl-istess ħin jiġi evitat it-tqegħid tagħhom fis-suq tal-Unjoni, dawn għandhom jitqiegħdu taħt il-proċedura ta' importazzjoni temporanja skont l-Artikolu 576(1) tar-Regolament tal-Kummissjoni (KEE) Nru 2454/93 (5) sakemm dawn jiġu kkunsmati fuq il-post fl-“EXPO Milano 2015” jew sakemm kull fdal ta' dawn il-prodotti jintrema f'konformità mad-dispożizzjonijiet tar-Regolament (KE) Nru 1069/2009 tal-Parlament Ewropew u tal-Kunsill (6) bħala materjal tal-Kategorija 1 jew jiġu esportati mill-ġdid. Fejn meħtieġ, qabel ma jitqiegħdu taħt il-proċedura ta' importazzjoni temporanja, dawn il-prodotti għandhom jitqiegħdu taħt il-proċedura ta' tranżitu estern imsemmija fl-Artikolu 91(1) tar-Regolament (KEE) Nru 2913/92 (7) mill-punt fejn dawn ikunu daħlu fl-Unjoni lejn l-Italja. Il-konsum jew il-qerda ta' dawn il-prodotti għandhom jitqesu bħala esportazzjoni mill-ġdid f'konformità mal-Artikolu 582(2) tar-Regolament (KEE) Nru 2454/93.
(11)
Barra minn hekk, biex ikun żgurat li dawk il-prodotti li ma jikkonformawx ma jitqiegħdux fis-suq tal-Unjoni, dawn għandhom jiġu ttrasportati direttament lejn l-“EXPO Milano 2015” jew, jekk ikun meħtieġ għal raġunijiet loġistiċi, lejn imħażen doganali approvati speċifikament kif stipulat fl-Artikoli 12 u 13 tad-Direttiva 97/78/KE għall-ħażna intermedja qabel il-kunsinna aħħarija tagħhom għall-“EXPO Milano 2015”.
(12)
Sabiex tiġi żgurata t-traċċabilità tal-prodotti mhux konformi li joriġinaw mill-annimali, l-awtoritajiet kompetenti għandhom jużaw is-sistema kompjuterizzata veterinarja integrata (TRACES) introdotta bid-Deċiżjoni tal-Kummissjoni 2004/292/KE (8) (minn hawn 'il quddiem imsejħa “is-Sistema TRACES”) għar-reġistrazzjoni tad-dejta rilevanti li tikkonċerna l-prodotti mill-mument tal-introduzzjoni tagħhom fl-Unjoni sakemm jiġu kkunsmati fis-sit tal-“EXPO Milano 2015” jew mormija wara tmiem l-avveniment.
(13)
Sabiex jgħarrfu lill-viżitaturi u l-persunal tal-“EXPO Milano 2015” bir-riskju possibbli mill-konsum ta' kwalunkwe prodott li ma jikkonformax u biex jiżguraw li dawk il-prodotti ma jiġux ikkunsmati u mqiegħda fis-suq barra l-“EXPO Milano 2015” minħabba r-riskju li jistgħu jippreżentaw għas-saħħa pubblika, l-awtoritajiet Taljani għandhom jipprovdu informazzjoni li ċerti prodotti li ġejjin mill-annimali li joriġinaw minn pajjiżi terzi ma jikkonformawx mal-istandards ta' saħħa pubblika tal-Unjoni iżda jikkonformaw biss mal-istandards tal-pajjiżi terzi rilevanti tal-oriġini u li l-konsum u l-bejgħ ta' dawk il-prodotti huwa projbit barra mis-sit tal-fiera “EXPO Milano 2015”.
(14)
Peress li l-“EXPO Milano 2015” se tkun avveniment temporanju, id-dispożizzjonijiet stabbiliti f'dan ir-Regolament għandhom japplikaw biss għal perjodu limitat ta' żmien.
(15)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.
ADOTTAT DAN IR-REGOLAMENT:
Artikolu 1
Suġġett u kamp ta' applikazzjoni
Dan ir-Regolament jistipula deroga mid-dispożizzjonijiet tal-Unjoni dwar regoli tas-saħħa tal-annimali u tas-saħħa pubblika li jirregolaw l-introduzzjoni ta' prodotti li joriġinaw mill-annimali jew ikel li jkun fih dawk il-prodotti fl-Unjoni u li jkunu ddestinati għas-sit tal-fiera “EXPO Milano 2015” kif deskritt fil-punt 1 tal-Anness I (“Is-sit tal-fiera tal-EXPO Milano 2015”).
Dan ir-Regolament ma japplikax għall-molluski bivalvi msemmija fil-punt 2.1. tal-Anness I tar-Regolament (KE) Nru 853/2004 jew għall-ikel li ġej minn dawn l-annimali.
Dan ir-Regolament japplika mingħajr preġudizzju għall-miżuri ta' salvagwardja adottati f'konformità mal-Artikolu 22 tad-Direttiva 97/78/KE u fis-seħħ matul il-perjodu ta' applikazzjoni ta' dan ir-Regolament.
Artikolu 2
Rekwiżiti għall-prodotti maħsuba għas-sit tal-fiera tal-“EXPO Milano 2015”
L-Istati Membri għandhom jawtorizzaw l-introduzzjoni ta' kunsinni ta' prodotti li joriġinaw mill-annimali jew ikel li jkun fih dawk il-prodotti minn pajjiżi terzi jew stabbilimenti li minnhom l-importazzjoni ta' dawk il-prodotti jew ikel li jkun fih dawk il-prodotti lejn l-Unjoni ma tkunx permessa skont il-liġi tal-Unjoni, għall-fini tal-użu tagħhom fis-sit tal-fiera tal-“EXPO Milano 2015” biss u jekk:
(a)
ikunu ġejjin minn pajjiż terz li jkun se jieħu sehem uffiċjalment fl-“EXPO Milano 2015” u huma maħsuba għall-istand ta' dak il-pajjiż terz fis-sit tal-fiera tal-“EXPO Milano 2015”; u
(b)
ikunu ppakkjati f'kontenituri ssiġillati jew pakketti li ma jippermettu l-ebda ħruġ tal-kontenut u jkunu mmarkati bil-kliem “għad-destinazzjoni esklużiva EXPO Milano 2015” bl-aħmar u l-abjad f'daqs li jinqara, proporzjonat mad-dimensjoni ta' dawk il-kontenituri jew il-pakketti; kif ukoll
(c)
jekk ikunu elenkati fl-Anness II u jikkonformaw mal-kundizzjonijiet kollha li ġejjin:
(i)
ikunu awtorizzati għat-tranżitu mill-Unjoni f'konformità mar-rekwiżiti għat-tranżitu mill-Unjoni stabbiliti fl-atti legali msemmija fl-Anness II għal kull prodott li għandu japplika b'analoġija,
(ii)
ikunu akkumpanjati miċ-ċertifikat veterinarju għat-tranżitu jew il-ħażna stabbilit fid-dispożizzjonijiet imsemmija fl-Anness II għal kull prodott elenkat li għandu japplika b'analoġija,
(iii)
ikunu akkumpanjati miċ-ċertifikat veterinarju stabbilit fl-Anness III,
(iv)
ikunu mqiegħda taħt il-proċedura ta' importazzjoni temporanja skont l-Artikolu 576(1) tar-Regolament (KEE) Nru 2454/93,
(v)
meta huma maħsuba biex jiġu mċaqalqa minn post ta' spezzjoni fil-fruntiera, li huwa elenkat fl-Anness I tad-Deċiżjoni tal-Kummissjoni 2009/821/KE (9) jew fi kwalunkwe ftehim rilevanti bejn l-Unjoni u l-pajjiżi terzi, barra mill-Italja lejn l-Italja, dawn jitqiegħdu għal dak il-għan, taħt il-proċedura ta' tranżitu estern imsemmija fl-Artikolu 91(1) tar-Regolament (KEE) Nru 2913/92 qabel jitqiegħdu taħt il-proċedura ta' importazzjoni temporanja skont l-Artikolu 576(1) tar-Regolament (KEE) Nru 2454/93 fl-Italja;
(d)
jekk mhux elenkati fl-Anness II ikunu jikkonformaw mal-kundizzjonijiet kollha li ġejjin:
(i)
ikunu akkumpanjati miċ-ċertifikat veterinarju stabbilit fl-Anness III,
(ii)
jikkonformaw mal-kundizzjonijiet elenkati fil-punt (iv) u (v) tal-paragrafu (c) ta' dan l-Artikolu.
Artikolu 3
Dħul tal-prodotti
Il-kunsinni tal-prodotti msemmija fl-Artikolu 2 għandhom jikkonformaw mal-kundizzjonijiet li ġejjin:
(a)
jiddaħħlu fl-Unjoni minn post tal-ispezzjoni tal-fruntiera elenkat fl-Anness I tad-Deċiżjoni 2009/821/KE jew fi kwalunkwe ftehim rilevanti bejn l-Unjoni u l-pajjiżi terzi, u
(b)
jiġu notifikati lill-post ta' spezzjoni fil-fruntieri tad-dħul minn tal-inqas jumejn ta' xogħol qabel il-wasla tagħhom.
Artikolu 4
Kompiti tal-post tal-ispezzjoni tal-fruntiera tad-dħul u tal-awtoritajiet tad-dwana kompetenti
1. Il-post tal-ispezzjoni tal-fruntiera tad-dħul għandu:
(a)
iwettaq verifika tad-dokumenti u tal-identità kif stipulat fl-Artikolu 4 tad-Direttiva 97/78/KE;
(b)
jivverifika jekk il-kunsinni tal-prodotti msemmija fl- Artikolu 2 li joriġinaw minn wieħed mill-pajjiżi terzi li jkunu qed jieħdu sehem fl-“EXPO Milano 2015” huwa maħsub għall-istand tal-fiera ta' dak il-pajjiż terz fis-sit tal-fiera tal-“EXPO Milano 2015”; u
(c)
joħroġ Dokument Veterinarju Komuni għad-Dħul (CVED) bis-sistema TRACES, destinat għall-unità veterinarja lokali ta' TRACES Milano Città IT03603 imsemmija fl-Anness II tad-Deċiżjoni 2009/821/KE (“unità veterinarja lokali Milano Città IT03603”) jew, f'każ li l-prodotti l-ewwel jintbagħtu lejn maħżen tad-dwana msemmi fil-punt 2 tal-Anness I, lejn l-unità ta' TRACES responsabbli mill-maħżen tad-dwana rilevanti;
(d)
jiżgura li l-kunsinni jintbagħtu direttament lejn is-sit tal-fiera tal-“EXPO Mialno 2015” jew lejn maħżen tad-dwana msemmi fil-punt 2 tal-Anness I;
(e)
jippermetti t-tranżitu tal-kunsinni mhux koperti bl-Anness tad-Deċiżjoni tal-Kummissjoni 2011/163/UE (10) sakemm dawn jintbagħtu direttament lejn is-sit tal-fiera tal-“EXPO Milano 2015” jew lejn maħżen doganali msemmi fil-punt 2 tal-Anness I;
(f)
jiċħad jew jeqred il-prodotti li ma jikkonformawx mar-rekwiżiti tal-Artikolu 2.
2. Il-post ta' spezzjoni fil-fruntiera tad-dħul u l-awtoritajiet doganali kompetenti għandhom jiżguraw li:
(a)
il-prodotti jitqiegħdu taħt il-proċedura ta' importazzjoni temporanja f'konformità mal-Artikolu 576(1) tar-Regolament (KEE) Nru 2454/93 sakemm jiġu kkonsmati fis-sit tal-fiera tal-“EXPO Milano 2015” jew jiġu meqruda kif stipulat fil-punti 10 u 11 tal-Artikolu 7;
(b)
fejn meħtieġ, il-prodotti jiġu mċaqalqa taħt il-proċedura ta' tranżitu estern imsemmija fl-Artikolu 91(1) tar-Regolament (KEE) Nru 2913/92 mill-punt fejn dawn daħlu fl-Unjoni lejn l-Italja qabel ma jitqiegħdu taħt importazzjoni temporanja.
Artikolu 5
Kompiti tal-postijiet ta' spezzjoni tal-fruntiera responsabbli mill-imħażen tad-dwana msemmija fl-Anness I
Meta l-kunsinni jkunu ntbagħtu lejn maħżen tad-dwana msemmi fil-punt 2 tal-Anness I, il-postijiet ta' spezzjoni tal-fruntiera responsabbli mill-imħażen tad-dwana għandhom:
(a)
jiżguraw li l-kunsinni jintbagħtu mill-maħżen tad-dwana msemmi fl-Anness I direttament lejn is-sit tal-fiera tal-“EXPO Milano 2015”;
(b)
jiżguraw li l-kunsinni jiġu trasportati lejn s-sit tal-fiera tal-“EXPO Milano 2015” taħt is-superviżjoni tal-awtoritajiet kompetenti f'vetturi jew kontenituri ssiġillati minn dawk l-awtoritajiet;
(c)
jiżguraw li l-veterinarju uffiċjali fil-maħżen tad-dwana jinforma lill-unità veterinarja lokali Milano Città IT03603 fis-sit tal-fiera tal-“EXPO Milano 2015”, permezz ta' TRACES tal-wasla pjanata tal-kunsinna fis-sit tal-fiera tal-“EXPO Milano 2015”;
(d)
jieħdu nota ta' u jirreġistraw l-informazzjoni riċevuta permezz ta' TRACES dwar il-wasla tal-kunsinna mill-unità veterinarja lokali Milano Città IT03603 fis-sit tal-fiera tal-“EXPO Milano 2015”;
(e)
jirreġistraw id-dejta msemmija fil-punt A tal-Anness IV fir-rigward tal-kunsinna mibgħuta lejn is-sit tal-fiera tal-“EXPO Milano 2015”.
Artikolu 6
Kompiti tal-unità veterinarja lokali Milano Città IT03603 fis-sit tal-fiera tal-“EXPO Milano 2015”
L-unità veterinarja lokali Milano Città IT03603 fis-sit tal-fiera tal-“EXPO Milano 2015” għandha:
(a)
twettaq verifika dokumentarja u tal-identità fil-mument tal-wasla ta' kull kunsinna ta' prodotti msemmija fl-Artikolu 2 fis-sit tal-fuera tal-“EXPO Milano 2015” u tivverifika l-integrità tas-siġilli u l-korrispondenza tal-kunsinni li jkunu waslu mal-informazzjoni fis-CVED fi TRACES;
(b)
tiżgura li l-kunsinna hija effettivament introdotta fis-sit tal-fiera tal-“EXPO Milano 2015”;
(c)
tinforma lill-post ta' ispezzjoni fil-fruntiera tad-dħul jew lill-post ta' spezzjoni fil-fruntiera responsabbli mill-maħżen tad-dwana tad-dispaċċ permezz ta' TRACES bil-wasla tal-kunsinna fis-sit tal-fiera tal-“EXPO Milano 2015” u l-integrità ta' dik il-kunsinna;
(d)
tirreġistra d-dettalji msemmija fil-punt B tal-Anness IV li jikkonċernaw il-kunsinni rċevuti;
(e)
tiżgura li l-ikel jintuża biss għall-wiri u/jew biex wieħed iduqhom fuq il-post.
Artikolu 7
Kompiti tal-unità veterinarja lokali Milano Città IT03603 wara l-wasla tal-prodotti fis-sit tal-fiera tal-“EXPO Milano 2015”
Ladarba l-kunsinni msemmija fl- Artikolu 2 jaslu fis-sit tal-fiera tal-“EXPO Milano 2015”, l-unità veterinarja lokali Milano Città IT03603 għandha:
(1)
iżżomm ir-reġistru msemmi fl-Artikolu 6(d) aġġornat b'informazzjoni dwar l-użu tal-kunsinni;
(2)
tiżgura li l-kunsinni ma jirrappreżentawx alterazzjonijiet jew ħsarat evidenti li jistgħu jagħmluhom mhux tajbin għall-użu propost tagħhom;
(3)
tikkonfiska u teqred il-kunsinni li, għal xi raġuni, ma jistgħux jitqiesu bħala xierqa biex wieħed iduqhom fuq il-post;
(4)
tidentifika persuna fuq l-istand tal-fiera fejn se jiġu esposti l-prodotti li tkun responsabbli mill-implimentazzjoni tal-miżuri stipulati fl-Artikolu 8(2);
(5)
tinforma lill-persuna responsabbli msemmija fil-punt 4 bl-obbligi stipulati fl-Artikolu 8(2);
(6)
tidentifika l-postijiet kollha fis-sit tal-fiera tal-“EXPO Milano 2015”, fejn il-prodotti tal-kunsinna se jintwerew jew jintużaw biex wieħed iduqhom fuq il-post;
(7)
tiggarantixxi t-traċċabilità sħiħa tal-kunsinni fis-sit tal-fiera tal-“EXPO Milano 2015”;
(8)
tiżgura li l-ikel jintuża biss għall-wiri u/jew biex wieħed iduqu fuq il-post;
(9)
tiżgura li l-ebda prodott ma jinbiegħ jew ikun magħmul disponibbli għal dawk li jkunu qed iżuru jew jaħdmu fl-“EXPO Milano 2015” jgħal finijiet oħra għajr għall-wiri jew biex wieħed iduqu fuq il-post;
(10)
tiżgura li l-kunsinni kollha jew partijiet minnhom li ma jkunux użati għall-wiri jew biex wieħed iduqhom fuq il-post jinġabru u jintremew bħala materjal tal-kategorija 1 f'konformità mal-punti (a) sa (c) tal-Artikolu 12 tar-Regolament (KE) Nru 1069/2009 jew jiġu esportati mill-ġdid lejn pajjiż terz sa mhux aktar tard mill-31 ta' Diċembru 2015;
(11)
tiżgura li l-kontenituri speċjali li fihom il-kunsinni jew partijiet minnhom imsemmija fil-punt 10 ikunu jistgħu jħallu s-sit tal-fiera tal-“EXPO Milano 2015” biss jekk ikunu ssiġillati ermetikament u destinati għall-post ta' destinazzjoni fejn il-materjal jintrema skont il-punti (a) sa (c) tal-Artikolu 12 tar-Regolament (KE) Nru 1069/2009 jew jiġu esportati mill-ġdid lejn pajjiż terz sa mhux aktar tard mill-31 ta' Diċembru 2015;
(12)
fi tmiem l-“EXPO Milano 2015” u sa mhux aktar tard mill-31 ta' Diċembru 2015, tinforma lill-awtoritajiet tad-dwana kompetenti dwar il-konsum jew ir-rimi tal-prodotti.
Artikolu 8
Obbligi tal-EXPO 2015 S.p.A. u l-esebituri tal-“EXPO Milano 2015”
1. L-EXPO 2015 S.p.A. għandha:
(a)
tidentifika l-esebituri kollha preżenti fl-“EXPO Milano 2015” u l-awtoritajiet kompetenti lokali jkollhom aċċess għal-listi aġġornati ta' dawk l-esebituri;
(b)
tidentifika għal kull esebitur persuna responsabbli mill-implimentazzjoni tal-miżuri previsti fil-paragrafu 2;
(c)
tipprovdi appoġġ loġistiku għat-trasport tal-prodotti koperti b'dan ir-Regolament lil strutturi fejn dawn jistgħu jiġu ttrattati kif stipulat fil-punti 10 u 11 tal-Artikolu 7.
2. L-esebituri tal-“EXPO Milano 2015” għandhom:
(a)
jagħtu appoġġ loġistiku lill-awtoritajiet kompetenti responsabbli mill-applikazzjoni ta' dan ir-Regolament fir-rigward tal-ħażna tal-prodotti msemmija fl- Artikolu 2;
(b)
jiżguraw li l-użu tal-prodotti msemmija fl-Artikolu 2 ikun limitat għall-wiri jew biex wieħed iduqhom fuq il-post;
(c)
jipprovdu fuq talba u taħt is-superviżjoni tal-awtoritajiet kompetenti, spazji separati u mezzi xierqa ddedikati għall-ħażna tal-prodotti msemmija fl-Artikolu 2 li ma jintużawx għall-wiri jew biex wieħed iduqhom fuq il-post;
(d)
jinformaw lill-awtoritajiet kompetenti bi kwalunkwe nuqqas ta' konformità jew kwalunkwe nuqqas ta' konformità possibiliment imminenti fir-rigward tal-implimentazzjoni tal-miżuri stipulati f'dan il-paragrafu;
(e)
jiżguraw li kwalunkwe prodott imsemmi fl-Artikolu 2 li ma jintużax għall-wiri jew biex wieħed iduqu fuq il-post ikun rreġistrat u mormi kif stipulat fil-punti 10 u 11 tal-Artikolu 7.
Artikolu 9
Informazzjoni għall-viżitaturi u għall-persunal tal-“EXPO Milano 2015”
1. L-awtorità kompetenti Taljana għandha tiżgura li tal-anqas l-informazzjoni li ġejja għandha tintwera kemm għall-viżitaturi kif ukoll għall-persunal tal-“EXPO Milano 2015” fil-lokalitajiet tal-“EXPO Milano 2015” meta l-prodotti msemmija fl-Artikolu 2 jingħataw lill-pubbliku jew jintużaw biex jitħejja l-ikel li jkun se jingħata lill-pubbliku:
“Dan l-ikel fih prodotti li joriġinaw minn annimali li ġejjin minn pajjiżi barra l-UE u jikkonforma biss mal-istandards tas-saħħa pubblika ta' dawk il-pajjiżi. Il-konsum u d-distribuzzjoni ta' dawn il-prodotti huma projbiti barra s-sit tal-fiera tal-‘EXPO Milano 2015’.”
2. L-EXPO 2015 S.p.A. tqiegħed għad-dispożizzjoni tal-awtoritajiet kompetenti Taljani l-għodod u l-ispazji meħtieġa għall-wiri tal-informazzjoni msemmija fil-paragrafu 1.
Artikolu 10
Dħul fis-seħħ u applikazzjoni
1. Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
2. Dan ir-Regolament japplika mill-1 ta' Marzu 2015 sal-31 ta' Ottubru 2015.
Madanakollu, il-punti 10 u 11 tal-Artikolu 7, l-Artikolu 8(1)(c) u 8(2)(a) u (e) għandhom jibqgħu japplikaw sakemm il-prodotti kollha, jew partijiet minnhom, imsemmija fl-Artikolu 2 introdotti skont dan ir-Regolament ikunu ntremew f'konformità ma' dawk l-Artikoli sa mhux aktar tard mill-31 ta' Diċembru 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta' Marzu 2015.

Labels: 17
0
3
6
15